หุ้นไทยเสี่ยงรูดเกิน 10 จุด วิตกจีนรุกเก็บภาษีสินค้าสหรัฐฯ 128 รายการสูงสุด 25%
หุ้นไทยเสี่ยงรูดเกิน 10 จุด วิตกจีนรุกเก็บภาษีสินค้าสหรัฐฯ 128 รายการสูงสุด 25%
3 เม.ย. 2561

ผู้สื่อข่าวรายงานว่า ดัชนีตลาดหุ้นไทยวันนี้ (3 เม.ย.61) มีแนวโน้มปรับตัวลดลงตามตลาดต่างประเทศ หลังดัชนีดาวโจนส์ตลาดหุ้นนิวยอร์กที่ปิดร่วงลงกว่า 400 จุดเมื่อคืน เนื่องจากความวิตกกังวลเกี่ยวกับสงครามการค้าระหว่างสหรัฐฯและจีน หลังจากล่าสุดรัฐบาลจีนได้ประกาศเรียกเก็บภาษีนำเข้าสินค้าต่างๆจากสหรัฐจำนวน 128 รายการ ซึ่งรวมถึงเนื้อหมูและผลไม้ ในอัตราสูงถึง 25% เพื่อตอบโต้สหรัฐฯที่ประกาศเรียกเก็บภาษีนำเข้าสินค้าจากจีนในช่วงก่อนหน้านี้
ด้านนายชัยยศ จิวางกูร ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.กรุงศรี เปิดเผยกับ “ข่าวหุ้นธุรกิจออนไลน์” ว่า ภาพรวมตลาดหุ้นไทยวันนี้มีแนวโน้มอ่อนตัวลงตามตลาดต่างประเทศ จากแรงกดดันสงครามการค้าระหว่างสหรัฐฯ-จีน รวมถึงราคาน้ำมันที่ปรับตัวลดลงวานนี้ โดยมองแนวรับดัชนีวันนี้ที่ 1,770-1,775 จุด
ขณะที่ บล.เอเอสแอล คาดดัชนีวันนี้มีแรงกดดันจากปัจจัยต่างประเทศทั้งจากราคาน้ำมันดิบที่ปรับลดลงอย่างมีนัยสำคัญ และสถานการณ์การค้าโลก ที่กลับมามีน้ำหนักต่อตลาดอีกครั้ง หลังดัชนีดาวโจนส์ปรับลดลงในช่วงค่ำที่ผ่านมา เป็นผลมาจากทางการจีนประกาศตอบโต้สหรัฐฯ ด้วยการเรียกเก็บภาษีนำเข้าสินค้าจากสหรัฐฯ กว่า 128 รายการ
ขณะที่ท่าทีของผู้นำสหรัฐฯ ล่าสุดยังส่งผลลบต่อหุ้นในกลุ่มเทคโนโลยีในสหรัฐฯ รวมไปถึงหุ้นอเมซอน ด้านตัวเลขเศรษฐกิจสำคัญของสหรัฐฯ ที่ทยอยประกาศในช่วงต้นสัปดาห์น่าผิดหวัง ขณะที่นักลงทุนยังคงเฝ้ารอความชัดเจนเกี่ยวกับปัจจัยการเมืองในประเทศ
ขณะที่ประเด็นที่ต้องติดตามสัปดาห์นี้อยู่ที่ตัวเลขเศรษฐกิจสหรัฐฯ ที่จะทยอยประกาศได้แก่ ตัวเลขจ้างงานภาคเอกชน, ดัชนีผู้จัดการฝ่ายจัดซื้อ (PMI) ภาคบริการ, ดัชนีภาคบริการ, ยอดการนำเข้า ส่งออก และดุลการค้า เดือน ก.พ., จำนวนผู้ขอรับสวัสดิการว่างงานรายสัปดาห์, ตัวเลขจ้างงานนอกภาคเกษตร ในสัปดาห์นี้ โดยยังงคงกรอบ SET ของสัปดาห์นี้ไว้ที่ 1,760-1,800 จุด